কর্ণাটকের মুখ্যমন্ত্রীকে খুনের হুমকি দিয়ে গ্রেফতার তিন হিন্দুত্ববাদী নেতা

বেঙ্গালুরু: মুখ্যমন্ত্রীকে খুনের হুমকি দেওয়ার অভিযোগে গ্রেফতার করা হল তিন গেরুয়া নেতাকে। ধৃত তিন জন হিন্দু মহাসভার সদস্য। মূল অভিযুক্ত হিন্দু মহাসভার শীর্ষস্তরে রয়েছেন। আরও বড় বিষয় হচ্ছে বিজেপির শাসিত রাজ্যের মুখ্যমন্ত্রীকে খুনের হুমকি দিয়েছিল ওই অভিযুক্তেরা।

ঘটনাটি দক্ষিণের রাজ্য কর্ণাটকের। সেখানের নতুন মুখ্যমন্ত্রী বাসবরাজ বোম্মাইকে খুনের হুমকি দেওয়ার অভিযোগ উঠেছে ধর্মেন্দ্র নামক এক ব্যক্তির বিরুদ্ধে। ওই ব্যক্তি কর্ণাটক হিন্দু মহাসভার রাজ্য সাধারণ সম্পাদক। তাকে গ্রেফতার করা হয়েছে, সেই সঙ্গে তার আরও দুই সহকারীকেও গ্রেফতার করেছে পুলিশ।

আরও পড়ুন- রোজই মোদির জন্মদিন পালিত হোক, বিজেপিকে কটাক্ষ চিদাম্বরমের

ঘটনার সূত্রপাত একটি মন্দির ভাঙাকে কেন্দ্র করে। আদালতের নির্দেশে মাইসোর এলাকার একটি মন্দির ভাঙার সিদ্ধান্ত নিয়েছে কর্ণাটক রাজ্য প্রশাসন। যা নিয়ে ক্ষোভ প্রকাশ করেছে হিন্দু মহাসভা। সাংবাদিকদের মুখোমুখি হয়ে ওই সংগঠনের নেতা ধর্মেন্দ্র বলে, “আমরা কিছুতেই মন্দির ভাঙতে দেব না। আমরা মহাত্মা গান্ধিকে রেয়াত করিনি, আপনি কোথাকার কে? যদি গান্ধিজিকে হত্যা করা হয়ে থাকে, তাহলে আপনি কী করে ভাবলেন যে আপনাকে আমরা ছেড়ে দেব?”

আরও পড়ুন- তৃণমূলে যোগ দিচ্ছেন হাইকোর্টের বার অ্যাসোসিয়েশনের প্রাক্তন সভাপতি

হিন্দু মহাসভার নেতা ধর্মেন্দ্রর এই মন্তব্য ঘিরেই শুরু হয় বিতর্ক। ওই সাংবাদিক সম্মেলনে আদালতের রায় নিয়েও প্রশ্ন তুলেছিল অভিযুক্ত। ভারতে হিন্দুরা বঞ্চনার শিকার হচ্ছে বলে দাবি করে ধর্মেন্দ্র বলে, “সর্বত্র কেবলমাত্র মুসলিম এবং খ্রিষ্টানদের তোষণ করা হচ্ছে। আদালত এগুলো দেখতে পায় না। রাস্তা জুড়ে নমাজ নিয়ে আদালত চুপ থাকে।”